32011R0088
L 029/5
SLUŽBENI LIST EUROPSKE UNIJE
02.02.2011.
UREDBA KOMISIJE (EU) br. 88/2011
od 2. veljače 2011.
o provedbi Uredbe (EZ) br. 452/2008 Europskog parlamenta i Vijeća o izradi i razvoju statistike o obrazovanju i cjeloživotnom učenju u pogledu statistike o sustavima obrazovanja i osposobljavanja
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 452/2008 Europskog parlamenta i Vijeća od 23. travnja 2008. o izradi i razvoju statistike o obrazovanju i cjeloživotnom učenju (1), a posebno njezin članak 6. stavak 1.,
budući da:
(1)
Uredbom (EZ) br. 452/2008 uspostavlja se zajednički okvir za sustavnu izradu europske statistike obrazovanja i cjeloživotnog učenja u tri određena područja koji će se provoditi kroz statistička djelovanja.
(2)
Potrebno je usvojiti mjere za provedbu pojedinačnih statističkih djelovanja za izradu statistike o sustavima obrazovanja i osposobljavanja obuhvaćenih područjem 1. iz Uredbe (EZ) br. 452/2008.
(3)
Prilikom izrade i diseminacije europske statistike o sustavima obrazovanja i osposobljavanja, nacionalna i europska statistička tijela trebala bi uzeti u obzir načela navedena u Kodeksu prakse europske statistike koji je Komisija potvrdila u svojoj Preporuci od 25. svibnja 2005. o neovisnosti, integritetu i odgovornosti nacionalnih statističkih tijela i statističkih tijela Zajednice (2).
(4)
U provedbenim se mjerama za izradu statistike o sustavima obrazovanja i osposobljavanja trebalo bi se uzeti u obzir moguće opterećenje obrazovnih institucija i pojedinaca te najnoviji sporazum između Instituta za statistiku UNESCO-a (UIS), Organizacije za gospodarsku suradnju i razvoj (OECD) i Komisije (Eurostat) o konceptima, definicijama, obradi podataka, učestalosti i rokovima za prijenos rezultata. Navedeno uključuje oblik prijenosa podataka o sustavima obrazovanja kao što je navedeno u najnovijoj verziji detaljnih smjernica za prikupljanje podataka za UNESCO/OECD/Eurostat.
(5)
Mjere predviđene ovom Uredbom u skladu su s mišljenjem Odbora za europski statistički sustav,
DONIJELA JE OVU UREDBU:
Članak 1.
Predmet
Ovom se Uredbom utvrđuju pravila za provedbu Uredbe (EZ) br. 452/2008 u pogledu prikupljanja, prijenosa i obrade statističkih podataka u području 1. o sustavima obrazovanja i osposobljavanja.
Članak 2.
Obuhvaćeni predmeti i njihove karakteristike
Odabir i specifikacija predmeta obuhvaćenih područjem 1. o sustavima obrazovanja i osposobljavanja kao i detaljni popis njihovih karakteristika i raščlambe navedeni su u Prilogu I.
Članak 3.
Referentna razdoblja i prijenos rezultata
1. Podaci o upisima, upisanim polaznicima, osoblju, stranim jezicima koji se uče i veličini razrednog odjela odnose se na školsku/akademsku godinu kako je definirana na nacionalnoj razini (godina t). Godišnji podaci o upisima, upisanim polaznicima, osoblju, stranim jezicima koji se uče i veličini razrednog odjela dostavljaju se Komisiji (Eurostatu) svake godine do 30. rujna u godini t+2. Prvi prijenos podataka u rujnu 2012. odnosi se na školsku/akademsku godinu 2010.-2011. kako je definirana na nacionalnoj razini.
2. Podaci o diplomiranim studentima i polaznicima koji su završili obrazovni program/diplomama i svjedodžbama odnose se na školsku/akademsku godinu kako je definirana na nacionalnoj razini (godina t) ili na kalendarsku godinu (godina t+1). Godišnji podaci o diplomiranim studentima i polaznicima koji su završili obrazovni program /diplomama i svjedodžbama dostavljaju se Komisiji (Eurostatu) svake godine do 30. studenoga u godini t+2. Prvi prijenos podataka u studenom 2012. odnosi se na školsku/akademsku godinu 2010.-2011. kako je definirana na nacionalnoj razini ili na kalendarsku godinu 2011.
3. Podaci o izdacima za obrazovanje odnose se na financijsku godinu države članice kako je definirana na nacionalnoj razini (godina t). Godišnji podaci o izdacima za obrazovanje dostavljaju se Komisiji (Eurostatu) svake godine do 30. studenoga u godini t+2. Prvi prijenos podataka u studenom 2012. odnosi se na financijsku godinu 2010.
Članak 4.
Zahtjevi u vezi s kakvoćom podataka i okvir za izvješćivanje o kakvoći
1. Zahtjevi u vezi s kakvoćom podataka i okvir za izvješćivanje o kakvoći za sustave obrazovanja i osposobljavanja navedeni su u Prilogu II.
2. Države članice svake godine dostavljaju Komisiji (Eurostatu) izvješće o kakvoći u skladu sa zahtjevima navedenim u Prilogu II. Prvo se izvješće odnosi na prikupljanje podataka za 2012. godinu. Izvješće o kakvoći koje se odnosi na referentna razdoblja utvrđena u članku 3. dostavlja se Komisiji do 31. siječnja u godini t+3. Prvo izvješće o kakvoći u vezi s prikupljanjem podataka za 2012. godinu iznimno se dostavlja do 31. ožujka u godini t+3.
3. Države članice prikupljaju potrebne podatke koristeći kombinaciju različitih izvora kao što su istraživanje na uzorku, izvori administrativnih podataka i drugi izvori podataka.
4. Države članice dostavljaju Komisiji (Eurostatu) podatke o načinima i kakvoći podataka iz korištenih izvora koji nisu istraživanje na uzorku i izvori administrativnih podataka iz stavka 3.
Članak 5.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Primjenjuje se od 1. siječnja 2012.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 2. veljače 2011.